## Odluka o načinu izračunavanja adekvatnosti kapitala i ponderirane rizične aktive banaka i štedionica

### NN 30/1997 (19.3.1997.), Odluka o načinu izračunavanja adekvatnosti kapitala i ponderirane rizične aktive banaka i štedionica

# NARODNA BANKA HRVATSKE

Na temelju članaka 18. i 20. Zakona o bankama i štedionicama ("Narodne
novine" broj 94/93, 90/96. i 98/96.) i članka 67. stavka 1. točke 23. Zakona
o Narodnoj banci Hrvatske ("Narodne novine" broj 35/95 - pročišćeni tekst),
Savjet Narodne banke Hrvatske na sjednici održanoj 5. ožujka 1997. godine,
donio je

## **ODLUKU**

### **O NAČINU IZRAČUNAVANJA ADEKVATNOSTI KAPITALA I PONDERIRANE RIZIČNE AKTIVE BANAKA I ŠTEDIONICA**

OPĆE ODREDBE

1. Adekvatnost kapitala jedan je od ključnih pokazatelja koje Narodna
banka Hrvatske provjerava pri nadzoru nad bankama i štedionicama (u daljnjem
tekstu: banke) kako bi osigurala sigurno i stabilno poslovanje pojedinačnih
banaka i cijeloga bankovnog sustava. Ova Odluka određuje kriterije i način
izračunavanja adekvatnosti kapitala banaka, a posebice i ponderirane rizične
aktive.

NAČIN IZRAČUNAVANJA ADEKVATNOSTI KAPITALA

2. Adekvatnost kapitala banaka i štedionica je koeficijent koji se dobije
tako da se jamstveni kapital banke (brojnik koeficijenta), izračunat prema
Odluci o načinu izračunavanja kapitala banaka i štedionica podijeli s ukupnom
ponderiranom aktivom banke (nazivnik koeficijenta), izračunatom prema točki
6. ove Odluke, te rezultat pomnoži s faktorom 100%.

3. Adekvatnost je temeljnog kapitala banaka i štedionica koeficijent
koji se dobije tako da se temeljni kapital banke (brojnik koeficijenta),
izračunat prema Odluci o načinu izračunavanja kapitala banaka i štedionica,
podijeli s ukupnom ponderiranom aktivom banke (nazivnik koeficijenta),
izračunatom prema točki 6. ove Odluke, te rezultat pomnoži s faktorom 100%.

PROPISANA VISINA ADEKVATNOSTI
KAPITALA

4. Banka mora, u skladu s odredbama članka 20. stavka 1. i 3. Zakona
o bankama i štedionicama, opseg svoga poslovanja usklađivati tako da adekvatnost
kapitala izračunatog u skladu s točkom 2. ove Odluke doseže najmanje 8%.

5. Banka mora, u skladu s odredbama članka 20. stavka 1. i 3. Zakona
o bankama i štedionicama, opseg svoga poslovanja usklađivati tako da adekvatnost
temeljnog kapitala izračunatog u skladu s točkom 3. ove Odluke doseže najmanje
4%.

SASTAVNI DIJELOVI I NAČIN IZRAČUNAVANJA UKUPNE PONDERIRANE AKTIVE
BANAKA

6. Ukupna ponderirana aktiva je zbroj bilančne aktive, izračunate prema
točki 7. ove Odluke i izvanbilančne aktive izračunate prema točki 8. ove
Odluke, umanjen za stavke iz točke 9. ove Odluke.

7. Bilančna aktiva koja se uključuje u ponderiranu rizičnu aktivu, jest
zbroj neto aktivnih bilančnih stavaka (nominalnih iznosa pojedinačnih stavaka
umanjenih za posebne rezervacije za osiguranje od poznatih mogućih gubitaka
iz tih stavaka) raspoređenih u skupine i pomnoženih sa slijedećim ponderima:

*Ponder 0% za*

1. novčanice, kovanice i plemenite kovine;

2. potraživanja od Narodne banke Hrvatske i središnjih banaka država
članica OECD-a i potraživanja osigurana bezuvjetnim garancijama ili vrijednosnim
papirima Narodne banke Hrvatske i središnjih banaka država članica OECD-a;

3. potraživanja od Republike Hrvatske i potraživanja osigurana bezuvjetnim
garancijama ili drugim jamstvima ili vrijednosnim papirima Republike Hrvatske
s preostalim rokom dospijeća do jedne godine;

4. Potraživanja od država članica OECD-a i potraživanja osigurana bezuvjetnim
garancijama ili vrijednosnim papirima država članica OECD-a;

5. potraživanja pokrivena depozitima kod banke koja je odobrila kredit,
do visine depozita.

*Ponder 20% za*

1. potraživanja za koja je uvjetovanu garanciju ili jamstvo izdala Republika
Hrvatska, Narodna banka Hrvatske, država članica OECD-a ili središnja banka
države članice OECD-a;

2. potraživanja od međunarodnih financijskih ustanova i potraživanja
osigurana vrijednosnim papirima ili drugim jamstvima međunarodnih financijskih
ustanova;

3. sredstva u inozemnim valutama na tekućim računima kod inozemnih banaka
koje imaju primjeren stupanj kreditne sposobnosti;

4. oročene depozite u inozemnim valutama kod inozemnih banaka koje imaju
primjeren stupanj kreditne sposobnosti;

5. ostala potraživanja od inozemnih i domaćih banaka koje imaju primjeren
stupanj kreditne sposobnosti i potraživanja osigurana garancijama ili jamstvima
tih banaka.

Narodna banka Hrvatske će primjeren stupanj kreditne sposobnosti za
20%-tni ponder potanje definirati u uputama za provođenje ove Odluke.

*Ponder 50% za*

1. potraživanja od domaćih banaka i banaka iz država članica OECD-a
i potraživanja osigurana garancijama ili jamstvima tih banaka;

2. potraživanja osigurana u skladu s točkom 8. Odluke o raspoređivanju
aktivnih bilančnih i izvanbilančnih stavaka banaka i štedionica primjerenim
osiguranjem putem zaloga imovine dužnika u Republici Hrvatskoj.

*Ponder 75% za*

1. potraživanja od poduzeća u državnom vlasništvu čiji se gubici pokrivaju
iz državnog proračuna.

*Ponder 100% za*

1. potraživanja bez pokrića depozitom kod banke koja je odobrila kredit
odnosno bez osiguranja primjerenim zalogom imovine;

2. potraživanja od javnog sektora;

3. materijalna ulaganja;

4. ulaganja u vrijednosne papire drugih banaka i štedionica koji se
ne ubrajaju u njihov jamstveni kapital;

5. svu ostalu bilančnu aktivu.

8. Aktivne izvanbilančne stavke uključuju se u ukupnu ponderiranu aktivu
tako da se umanje za posebne dugoročne rezervacije formirane za identificirane
gubitke za te stavke i pomnože s odgovarajućim konverzijskim faktorom te
nakon toga još s ponderima za bilančna potraživanja iz točke 7. ove Odluke.

Konverzijski faktori su slijedeći:

*Konverzijski faktor 0% za*

1. neiskorištene, bezuvjetno opozive okvirne kredite do jedne godine
i opozive akreditive;

2. garancije i druga jamstva pokrivena garancijama i drugim jamstvima
Republike Hrvatske;

3. akreditive, garancije i druga jamstva pokrivena depozitima kod izdavajuće
banke.

*Konverzijski faktor 20% za*

1. neiskorištene okvirne kredite s izvornim rokom dospijeća do jedne
godine;

2. kratkoročne neopozive dokumentarne akreditive i potvrđene dokumentarne
akreditive.

*Konverzijski faktor 50% za*

1. neiskorištene okvirne kredite s izvornim rokom dospijeća dužim od
jedne godine;

2. činidbene garancije i druge potencijalne obveze koje služe pokriću
neispunjavanja financijskih obveza od strane trećih stranaka.

*Konverzijski faktor 100% za*

1. svu ostalu izvanbilančnu aktivu.

9. Zbroj bilančne aktive izračunate prema točki 7. ove odluke i izvanbilančne
aktive izračunate prema točki 8. ove Odluke umanjuje se za slijedeće stavke:

1. izravna i neizravna ulaganja banke i pravnih osoba nad kojima banka
ima izravno ili neizravno potpuno ili većinsko vlasništvo u dionice i druge
financijske instrumente koji se ubrajaju u jamstveni kapital banaka i drugih
financijskih institucija;

2. potraživanja od pravnih osoba i potencijalne obveze prema pravnim
osobama nad kojima banka ima izravno ili neizravno potpuno ili većinsko
vlasništvo, ako su ta potraživanja ili te potencijalne obveze uspostavljene
uz uvjete koji su povoljniji od uobičajenih uvjeta banke ili povoljniji
od uvjeta na financijskim tržištima za usporedive poslove ili ako uvjeti
ne odgovaraju načelima sigurnoga i stabilnoga bankovnog poslovanja te ako
takva potraživanja ili potencijalne obveze nisu prvorazredno osigurane;

3. potraživanja od pravnih osoba i potencijalne obveze prema pravnim
osobama nad kojima izravno ili neizravno vlasništvo imaju namještenici
banke, članovi uprave, članovi nadzornog odbora odnosno članovi njihovih
užih obitelji, ako su ta potraživanja ili te potencijalne obveze uspostavljene
uz uvjete koji su povoljniji od uobičajenih uvjeta banke ili povoljniji
od uvjeta na financijskim tržištima za usporedive poslove ili ako uvjeti
ne odgovaraju načelima sigurnoga i stabilnoga bankovnog poslovanja te ako
takva potraživanja ili potencijalne obveze nisu prvorazredno osigurane;

4. potraživanja od namještenika banke, članova uprave ili nadzornog
odbora odnosno članova njihovih užih obitelji i potencijalne obveze prema
namještenicima banke, članovima uprave ili nadzornog odbora odnosno članovima
njihovih užih obitelji neovisno o tome jesu li im odobrene kao trgovcima
pojedincima ili fizičkim osobama, ako su ta potraživanja ili te potencijalne
obveze uspostavljene uz uvjete koji su povoljniji od uobičajenih uvjeta
banke ili povoljniji od uvjeta na financijskim tržištima za usporedive
poslove ili ako uvjeti ne odgovaraju načelima sigurnoga i stabilnoga bankovnog
poslovanja te ako takva potraživanja ili potencijalne obveze nisu prvorazredno
osigurane;

5. potraživanja i potencijalne obveze osigurane dionicama drugih banaka
koje ne kotiraju na službenim burzama te potraživanja i potencijalne obveze
osigurane poslovnim udjelima drugih banaka.

PROVOĐENJE OVE ODLUKE I IZVJEŠĆIVANJE NARODNE BANKE HRVATSKE

10. Banke sastavljaju izvještaje o provođenju ove Odluke prema stanju
31. ožujka, 30. lipnja i 30. rujna te ih Narodnoj banci Hrvatske dostavljaju
do 30. travnja, 31. srpnja i 31. listopada. Privremeni izvještaj prema
stanju 31. prosinca banke dostavljaju Narodnoj banci Hrvatske najkasnije
do 31. siječnja slijedeće godine, a izvještaje izrađene na temelju revidiranoga
i usvojenoga godišnjeg izvještaja najkasnije do 5. srpnja slijedeće godine.
Narodna banka Hrvatske propisuje upute i obrasce za slanje izvještaja.

11. Banka sastavlja, prema posebnom zahtjevu Narodne banke Hrvatske,
izvještaje i prema stanju na dan koji nije propisan u točki 10. ove Odluke
i u roku koji odredi Narodna banka Hrvatske.

12. Prve izvještaje iz točke 10. ove Odluke banke sastavljaju prema
stanju na dan 31. prosinca 1997. godine.

13. Danom početka primjene ove Odluke prestaju važiti Odluka o uvjetima
primjene odredbi članka 18. Zakona o bankama i štedionicama ("Narodne novine"
broj 107/93 i 15/94) i Odluka o utvrđivanju pojedinih oblika kapitala banaka
i štedionica ("Narodne novine" broj 107/93).

14. Ova Odluka stupa na snagu osmoga dana nakon objave u "Narodnim novinama",
a primjenjuje se od 1. siječnja 1998. godine.

O. br. 380/97.
Zagreb, 5. ožujka 1997.

Predsjednik Savjeta
Narodne banke Hrvatske
guverner
Narodne banke Hrvatske
**dr. Marko Škreb**, v. r.

Odluka, NN 30/1997-444